

LATVIJAS REPUBLIKA

 **PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

 www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2019.gada 20.jūnijā Nr.267

 (protokols Nr.7, 59.p.)

**Par īres maksas izmaiņām pašvaldībai piederošajiem dzīvokļiem daudzdzīvokļu dzīvojamā mājā Rūpnīcas ielā 25, Liepā, Liepas pagastā, Priekuļu novadā**

Priekuļu novada dome izskata jautājumu par īres maksas izmaiņām daudzdzīvokļu mājai Rūpnīcas ielā 25, Liepā, Liepas pagastā, Priekuļu novadā.

Izvērtējot Priekuļu novada dome rīcībā esošo informāciju, konstatēts:

1. Priekuļu novada pašvaldībai pieder 17 (septiņpadsmit) dzīvokļu īpašumi daudzdzīvokļu mājā Rūpnīcas ielā 25, Liepā, Liepas pagastā, Priekuļu novadā;
2. Likuma “Par dzīvojamo telpu īri” 5.pantā noteikts, ka dzīvojamās mājas pārvaldīšanas nodrošināšana (tajā skaitā ar dzīvojamās mājas pārvaldīšanu saistītu lēmumu pieņemšana, darījumu slēgšana) ir dzīvojamās mājas īpašnieka pienākums. Ar dzīvojamās mājas pārvaldīšanu saistīti lēmumi dzīvokļu īpašumu mājā tiek pieņemti Dzīvokļa īpašuma likumā noteiktajā kārtībā. (..) Lēmumus, kas attiecas uz obligāti veicamo pārvaldīšanas darbību nodrošināšanu kopīpašumā esošā dzīvojamā mājā — pārvaldīšanas uzdevuma uzdošanu, tā atsaukšanu, mājas uzturēšanai nepieciešamo pakalpojumu līgumu slēgšanas noteikumiem, kā arī kārtību, kādā nosakāmi un maksājami obligātie izdevumi un atlīdzība par pārvaldīšanu, pieņem, ievērojot Dzīvokļa īpašuma likuma noteikumus par dzīvokļu īpašnieku kopības lēmumu pieņemšanu, un tie ir saistoši ikvienam dzīvojamās mājas kopīpašniekam.
3. Likuma “Par dzīvojamo telpu īri” 11. panta otrajā daļā noteikts, ka dzīvojamās telpas īres maksu veido: 1) dzīvojamās mājas apsaimniekošanas izdevumu daļa, kas ir proporcionāla attiecīgās izīrētās dzīvojamās telpas platībai, un 2) peļņa.
4. Ar Priekuļu novada domes 2010. gada 4. februāra (prot. Nr. 2, 15. punkts) lēmumu noteikta īres maksa 0.21 EUR par 1m2;
5. Ar Priekuļu novada domes 2015. gada 29. oktobra (prot. Nr. 13, 25. punkts) lēmumu Nr. 1.5 īres maksas peļņas daļa noteikta 0.05 EUR apmērā par 1m2.
6. 2019. gada 7.maijā starp daudzdzīvokļu dzīvojamās mājas Rūpnīcas ielā 25, Liepā, Liepas pagastā, Priekuļu novadā dzīvokļu īpašnieku kopību un SIA “CDzP”, reģistrācijas Nr.LV44103029458, noslēgts Dzīvojamās mājas pārvaldīšanas pilnvarojuma līgums (turpmāk-Līgums):
7. Ar Līguma Pielikuma Nr.1.punktu II noteikta dzīvojamās mājas apsaimniekošanas maksa –0.23 EUR apmērā bez PVN par 1 m2 .
8. Ar 2019.gada 8.maija daudzdzīvokļu dzīvojamās mājas Rūpnīcas ielā 25, Liepā dzīvokļu īpašnieku kopsapulces lēmuma 3.1.punktu dzīvokļu īpašnieku kopība nolēma ” No 2019.gada 1.maija Priekuļu novada, Liepas pagasta, Rūpnīcas ielas 25 daudzdzīvokļu dzīvojamās mājas dzīvokļu īrniekiem/īpašniekiem veikt apsaimniekošanas maksas avansa iemaksas uzkrājuma remonta fondā konkrētam mērķim – ēkas jumta nomaiņai 0.41 EUR, kas kopā ar uz šo brīdi spēkā esošo apsaimniekošanas maksu 0.23 EUR sastādītu 0.64 EUR bez PVN par vienu apsaimniekojamās platības m2 mēnesī.
9. Atbilstoši Likuma “Par dzīvojamo telpu īri” 13. panta otrajai daļai, ka dzīvojamās telpas īres līgumā ir paredzēta iespēja līguma darbības laikā paaugstināt dzīvojamās telpas īres maksu, izīrētājs vismaz sešus mēnešus iepriekš rakstveidā brīdina īrnieku par tās paaugstināšanu, ja vien īres līgumā nav noteikts citādi. Brīdinājumā norādāms īres maksas paaugstināšanas iemesls un finansiālais pamatojums.

Ņemot vērā iepriekš minēto un pamatojoties uz likuma “Par pašvaldībām” 21.pantu, “Dzīvojamo māju pārvaldīšanas likuma” 5. pantu, “Dzīvokļa īpašuma likuma” 16. panta otrās daļas 9. punktu, likuma “Par dzīvojamo telpu īri” 5. pantu un 13. panta otro daļu, Priekuļu novada domes Finanšu komitejas 2019.gada 18. jūnija (protokols Nr.­­7) atzinumu par lēmuma projektu, atklāti balsojot, PAR –13 (Elīna Stapulone, Aivars Tīdemanis, Normunds Kažoks, Arnis Melbārdis, Sarmīte Orehova, Aivars Kalnietis, Māris Baltiņš, Dace Kalniņa, Baiba Karlsberga, Jānis Rocāns, Jānis Mičulis, Juris Sukaruks, Ināra Roce), PRET –nav, ATTURAS –nav, Priekuļu novada dome **nolemj:**

1. Apstiprināt īres maksu Priekuļu novada pašvaldībai piederošajiem dzīvokļiem daudzdzīvokļu mājā Rūpnīcas ielā 25, Liepā, Liepas pagastā, Priekuļu novadā, nosakot īres maksu 0,33 EUR par 1m2 platības t. sk. īres maksas peļņas daļa 0.05 EUR apmērā par 1m2.
2. Uzdot Attīstības nodaļas vadītajai V. Lapselei nodrošināt šī lēmuma izpildi, brīdinot normatīvajos aktos noteiktajā kārtībā daudzdzīvokļu mājas īrniekus par īres maksas izmaiņām.
3. Īres maksas starpību brīdinājuma termiņa laikā segto no Priekuļu novada pašvaldības budžeta;
4. Avansa iemaksas uzkrājumu 0,41 EUR bez PVN par 1m2 segt no Priekuļu novada pašvaldības budžeta.
5. Informēt Finanšu un grāmatvedības nodaļu un SIA “CDzP” par īres maksas izmaiņām un avansa uzkrājumu Rūpnīcas ielā 23, Liepā, Liepas pagastā, Priekuļu novadā.
6. Atbildīgo par lēmuma izpildi noteikt Priekuļu novada pašvaldības izpilddirektoru F.Puņeiko.

Domes priekšsēdētāja (paraksts) Elīna Stapulone